מואנס דאבור

קריירה

את קריירת הכדורגל שלו התחיל דאבור במחלקת הנוער של מכבי אחי נצרת, ובעונת 2009/2010 שותף בחמישה משחקי ליגת העל במדי הקבוצה הבוגרת של המועדון. בעונה זו הוא כבש 37 שערים בליגה הלאומית לנוער. בעקבות הצלחתו במדי אחי נצרת עבר דאבור בשנת 2010 לקבוצת הנוער של מכבי תל אביב. הוא היה שותף בזכיית הקבוצה בדאבל בעונת 2010/2011, שאותה סיים עם 18 שערי ליגה וכמלך שערי הליגה בצוותא עם חברו לקבוצה רועי קהת.
בעונת 2011/2012 עלה לקבוצה הבוגרת של מכבי תל אביב. את הופעת הבכורה שלו ערך נגד קבוצת חזר לנקראן במסגרת מוקדמות הליגה האירופית. במהלך עונה זו שותף דאבור רבות במשחקי הקבוצה, ואף כבש במסגרת ליגת העל, גביע הטוטו והליגה האירופית. בעונת 2012/2013 המשיך להיות חלק מרכזי בקבוצה כאשר כבש 10 שערים ב-26 הופעות ועזר לקבוצתו להבטיח את תואר האליפות, עד שנפצע ב-6 באפריל בעת חימום לקראת הדרבי של תל אביב וסיים את העונה.
בפברואר 2014 חתם בקבוצה השווייצרית גראסהופרס ציריך לאחר שגראסהופרס ניצלה את סעיף השחרור בחוזהו ושילמה למכבי תל אביב כ-450 אלף דולר. ב-16 בפברואר 2014 ערך דאבור את הופעת הבכורה שלו בגראסהופרס. במשחק, בו עלה כמחליף עם פתיחת המחצית השנייה, כבש צמד ובישל שער אחד בניצחון 5–1 על סנט גאלן. עד תום העונה כבש דאבור תשעה שערים ב-15 הופעות. בעונת 2014/2015 ערך 32 הופעות בליגה, בהן כבש 13 שערים.
בעונת 2015/2016 הוביל דאבור את טבלת הכובשים אחרי 16 משחקים, עם 11 שערים ומספר זהה של בישולים. בנוסף, כבש החלוץ 3 שערים בשני משחקי גביע. בעקבות הישגים אלו זכה השחקן בתואר "החלוץ הטוב ביותר בשווייץ לשנת 2015", לאחר שנבחר בידי שחקני ומאמני הליגה. בטקס מצטייני שנת 2015 בכדורגל השווייצרי הוכתר שער שהבקיע דאבור כ"שער השנה" בשווייץ, והוא הגיע למקום השני בבחירת כדורגלן השנה. את העונה סיים דאבור כמלך שערי הליגה עם 19 שערים, ומלך הבישולים של הליגה עם 12 בישולים.
במאי 2016 חתם דאבור לחמש שנים ברד בול זלצבורג האוסטרית, ששילמה עבורו שבעה מיליון אירו. ב-12 ביולי 2016 ערך את הופעת הבכורה שלו במועדון, כשפתח בהרכב בניצחון 1–0 על ליפאיה הלטבית במסגרת הסיבוב הראשון של מוקדמות ליגת האלופות. ב-23 ביולי ערך דאבור את הופעת הבכורה שלו בבונדסליגה האוסטרית, בהפסד 0–3 לשטורם גראץ, וב-6 באוגוסט כבש את שער הבכורה שלו, בניצחון 2–0 על סט. פולטן. ב-21 בספטמבר 2016 כבש צמד ובישל שלושה שערים במסגרת הגביע האוסטרי, בניצחון 7–1 של קבוצתו על מנסדורף מהליגה השלישית, אך בינו לבין מאמנו אוסקר גארסיה נוצר מתח ומעמדו בקבוצה התערער. ב-14 בפברואר 2017 הושאל בחזרה לקבוצת גראסהופרס ציריך עד לתום העונה, ובמדיה כבש שבעה שערים ב-13 הופעות ליגה עד תום העונה.
בקיץ 2017 חזר דאבור לזלצבורג, ותחת המאמן מרקו רוזה הפך לשחקן קבוע בהרכב, זכה עם הקבוצה באליפות וסיים את העונה כמלך שערי הליגה עם 22 שערים. בנוסף הגיע עם הקבוצה לשלב חצי גמר הליגה האירופית כאשר רשם חמישה שערים ושלושה בישולים במהלך הטורניר. בתחילת עונת 2018/2019 כבש דאבור צמד שערים במשחק נגד הכוכב האדום בלגרד במוקדמות ליגת האלופות שהסתיים בתיקו 2–2, אך הגומלין בבלגרד הסתיים בתיקו 0–0 וזלצבורג הודחה עקב שערי חוץ.
בינואר 2019 סוכם על מעברו של דאבור בסוף עונת 2018/2019 לקבוצת סביליה מהליגה הספרדית לארבע עונות תמורת כ-15 מיליון יורו, סכום שיא עבור כדורגלן ישראלי, וסעיף יציאה של 110 מיליון יורו. בתום העונה זכה עם רד בול זלצבורג בדאבל, כשזכה באליפות ובגביע האוסטרי, בו כבש ובישל שער בניצחון 2–0 על ראפיד וינה במשחק הגמר, ובנוסף זכה בתואר שחקן העונה באוסטריה ובתואר מלך שערי הליגה, עם 20 שערים. 
ב-5 ביולי 2019 הוצג דאבור רשמית כשחקן סביליה.

נבחרת ישראל

לזכותו של דאבור 7 הופעות ו-3 שערים בנבחרת הנוער של ישראל, וכן 18 הופעות ו-11 שערים בנבחרת הצעירה, עמה השתתף בטורניר אליפות אירופה לנבחרות צעירות שנערך בישראל בשנת 2013. במסגרת הטורניר פתח החלוץ בשני משחקים מתוך השלושה בשלב הבתים, מול איטליה ואנגליה.
ב-2 ביוני 2014 ערך דאבור את הופעת הבכורה שלו בנבחרת הבוגרת, כשעלה כמחליף במשחק ידידות מול הונדורס. ב-3 בספטמבר 2015 כבש את שערו הראשון בנבחרת, בניצחון 4–0 על נבחרת אנדורה במסגרת מוקדמות יורו 2016. ב-15 באוקטובר 2019 כבש צמד בניצחון 3–1 על לטביה במסגרת מוקדמות יורו 2020.